
Irailaren 7tik 11ra 19:00etan

FesTVal-ARKABIA telebista eta ikus-entzunezkoen topagune berria izango da

• Estreinaldiak, umorea, narratiba berriak eta izen handiak bilduko ditu, hala nola Jon Sistiaga, Xavier Deltell edo Diego Arjona

• FesTVal – ARKABIA programazioak hitzordu bat eskainiko du egunero, 19:00etan, eta gonbidapena www.arkabia.eus webgunean edo Posta kaleko egoitzan eska daiteke

Vitoria-Gasteiz, 2026ko abuztuaren 27a. – Telebista aldatu, eraldatu eta istorioak kontatzeko eta publikoarekin konektatzeko modu berriak aurkitzen ari da, baina elkarrizketa, emozioa eta hausnarketa sortzeko gaitasunari bere horretan eusten dio. Begirada horrekin sortu da FesTVal – ARKABIA, irailaren 7tik 11ra bitartean Gasteizko FesTVal jaialdiaren 18. edizioaren topagune bihurtuko duen programazio berria. Sarrera librea da, baina aldez aurretik gonbidapena eskatu behar da www.arkabia.eus webgunean edo Posta kaleko 13-15 zenbakietan, astelehenetik igandera 11:00etatik 14:00etara eta 17:00etatik 20:00etara (asteartean itxita).
Bost egunetan zehar, ARKABIAk kazetariak, komunikatzaileak, umoristak eta sortzaileak bilduko ditu telebistaren orainari begiratzeko, bere historiaren zati bat gogoratzeko eta, batez ere, ikus-entzunezkoak norantz doazen galdetzeko.
Ekitaldi-segida bat baino gehiago, FesTVal–ARKABIAk profesionalen eta ikusleen arteko hurbiltasun-gune bat sortu nahi du. Esperientziak partekatzeko, proiektuak ezagutzeko, kontsumo-modu berriei buruz eztabaidatzeko eta entretenimenduaz eta umoreaz gozatzeko eszenatokia izango da.
Astelehena 7 | ZAZPIGARRENA: leiho berri bat sortu da LTDan
Telebista-kanal bat sortzea etorkizunera begiratzeko gonbidapena da beti. Zazpigarrena LTDra iritsiko da, ikusleentzat leiho berri bat irekitzeko asmoz, entretenimendua, informazioa eta formatu berriak uztartuko dituen programazio baten alde eginez, etengabe aldatzen ari den ikus-entzunezko panorama batean.
FesTVal–ARKABIAk Zazpigarrenaren aurkezpen ofiziala egingo du publikoaren aurrean, eta bertan kate berri honen arduradunek haren gakoak, edukiak eta planteamenduak azalduko dituzte.
Asteartea 8 | ‘WALLAPOPEN IKUSTEN DUT NIRE BURUA’, DIEGO ARJONAREKIN
Umorea ARKABIAz jabetuko da Diego Arjonaren eskutik ‘Me veo en Wallapop’ ikuskizunarekin. Proposamen honetan inprobisazioa, gaurkotasuna eta ikusleekiko konplizitatea dira benetako protagonistak.
Emanaldi bakoitza desberdina da, eta edozein iruzkin, keinu edo egoera gaueko une bihur daiteke. ‘El Club del Chiste’ edo ‘Ilustres Ignorantes’ bezalako espazioetan parte hartzeagatik ezaguna, ‘Olivia’ bezalako telesailez eta ‘Cuerpo escombro’ bezalako filmez gain, Arjonak aurreikusi ezin daitekeen ikuskizun pertsonala eskainiko du.
Asteazkena 9 | ‘18 URTE KALEA EGITEN’, XAVIER DELTELL ETA JOSEBA FIESTRASEKIN
FesTVal-en hemezortzi urte istorio askotarako dira. Eta onenetako batzuk eszenatokietatik kanpo gertatu dira, hain zuzen ere. Xavier Deltell umorista eta Joseba Fiestras FesTValeko zuzendaria eszenatoki berean arituko dira, oroitzapenen, ustekabeko egoeren eta pasadizo errepikaezinen bidez lehiaketaren historian barrena bidaia egiteko.
Solasaldiarekin batera, Deltellek jaialdiaren lehen ediziotik kalean grabatu dituen bideoak izango dira ikusgai, Gasteiz irailero telebistaren hiriburu nola bihurtzen den azaltzen duen kronika berezia eraikiz.
Osteguna 10 | ‘BIRA BERTIKALA’: ESKU-AHURREAN SARTZEN DEN TELEBISTA
Hamarkadetan zehar, ikus-entzunezkoa horizontalean kontatu zen. Zinemak, telebistak eta etxeko bideoak pantaila-logika bera zuten. Telefono mugikorrak arauak aldatu ditu.
Fikzioa, informazioa eta entretenimendua ere 9:16 formatuan pentsatzen dira orain. TikTok, Reels eta Shorts erakusleiho gisa funtzionatzen dute, sustapen-tresna gisa, eta, gero eta maizago, emisio-kanal gisa.
Bira bertikalak narratiba berri horiei lotutako sortzaileak bilduko ditu, edukiak sortzeko, ekoizteko eta kontsumitzeko modua aldatzen ari den fenomeno bat aztertzeko. Telebistari buruzko elkarrizketa hau jada ez da zertan sofa batetik begiratu, esku- ahurrean sartu eta hatz lodiaz zeharkatzen da.
Ostirala 11 | ‘LEHEN PERTSONAN’, JON SISTIAGAREKIN
Programazioa kazetaritzari bertatik bertara begiratuz amaituko da. Jon Sistiaga izango da ‘En primera persona’ topaketaren protagonista. Bertan, azken hamarkadetako nazioarteko gertakari handienetako batzuk, gatazka armatuak eta, bereziki, horien atzean ezkutatzen diren giza istorioak  errepasatuko dira.
Espainiako telebistako erreportaje eta dokumental ezagunenetako batzuen egilea, Sistiagak bere ibilbideko esperientziak eta pasadizoak partekatuko ditu, eta abiadurak, sare sozialek eta informazio gehiegi izateak markatutako garai honetako errealitatea kontatzeak zer esan nahi duen hausnartuko du.
BOST EGUN TELEBISTA BESTE LEKU BATETIK BEGIRATZEKO
FesTVal eta Vital Fundazioaren arteko lankidetzari esker, jaialdiak publikoarekin elkartzeko espazioak zabaltzen ditu eta telebistaz hitz egiteko bost egun proposatzen ditu, oso ikuspegi ezberdinetatik: kanal berri baten sorrera, formatu bertikalaren gorakada, umorea, nazioarteko erreportaritza edo jaialdiaren hemezortzi urteko oroitzapenak.
FesTVal – ARKABIAren jardunaldiak irailaren 7tik 11ra egingo dira ARKABIAn, Vital Fundazioaren kultur gune berrian. Topaketa guztiak 19:00etan hasiko dira eta sarrera librea izango da, baina aldez aurretik gonbidapena eskatu behar da www.arkabia.eus webgunean edo Posta kaleko 13-15 zenbakietan astelehenetik igandera 11:00etatik 14:00etara eta 17:00etatik 20:00etara (asteartean itxita).

